Lokalitet 1 befinner seg lengst sør i undersøkelsesområdet og består av et myrdrag og tørt flatt terreng lengst sør, og sørvendte terrasser som strekker seg nordvestover i hellende terreng mot Nord-Buin. Vegetasjonen består i hovedsak av gran og blåbærlyngdekket undergrunn. Innenfor lokaliteten er det registrert 30 kullgroper (struktur 1-2 og 4-31) og en mulig hustuft (struktur 3). Det ble også søkt etter jernvinneanlegg og slagghauger uten å registrere disse. - Kullgropene 1 og 2 ligger i myrlendt terreng. - Kullgropene 4-8 samt den mulige hustuften (struktur 3) befinner seg på en flate med skogsdrift. - Kullgropene 9-13 ligger samlet på den sørvestlige enden av en åskolletopp. - Kullgropene 14 og 17-31 ligger på terrasser og morenerygger i det sørvestlig hellende terrenget mellom Haglebuelva og Nord-Buin. - Kullgropene 15 og 16 ligger på en flate med slakt hellende og myrlendt i øst og Haglebuelva i sørvest. I tillegg til 30 kullgroper ble det lokalisert en ryddet flate med 2 parallelt stilte steinrekker i senter (struktur3). Stikking med jordbor viste fragmenter av kull i undergrunnen, men ikke i slike mengder at det ble sett mulighet for en kullprøve uten å måtte ødelegge store deler av gulvflaten.